Як узняць чытацкую актыўнасць навучэнцаў? Для вырашэння гэтага пытання Ірына Уладзіміраўна робіць саюзнікамі бацькоў. Прычым, на думку педагога, калі мама не чытала малому казкі — прывіць любоў да чытання будзе больш складана. На першым бацькоўскім сходзе яна рэкамендуе бацькам завесці дзіця ў бібліятэку, каб на стэндзе “Падлеткавая літаратура” яно выбрала сабе кніжку сучаснага аўтара, не класіка. Няхай гэта нават будуць фантастыка, коміксы. Толькі б захапіць і прыцягнуць вучняў да чытання! Калі дзеці не могуць асіліць кнігу, то І.У.Канаваленка паказвае ім экранізацыю літаратурнага твора (напрыклад, “Повесть о настоящем человеке” Б.Палявога, “Уроки французского” В.Распуціна). Праўда, такая чарговасць — хутчэй выключэнне. А яшчэ ў класе на стэндзе настаўніца вывешвае асабіста ёю рэкамендаваны спіс літаратуры. Калі дазваляе час, педагог стварае буктрэйлеры — відэарэкламу кнігі (напрыклад, буктрэйлер да кнігі Джона Бойна “Хлопчык у паласатай піжаме”). Акрамя таго, калі часу няма чытаць, настаўніца слухае аўдыякнігі (у транспарце, у чарзе) і раіць гэта рабіць дзецям.